Араса  х|ызцайа?

Азаман анх|атладзазгьи х|уаг|а абабуни,
Аллах| йг|аритыз   рш|ац|ахъвы аг|выршуни.
Г|апсарата йг|арыквх|аз ацтыргуни,
Х|абанпара рц|ас пшдзаква нкъвыргуни…

Щта, уахьч|в а х|ара  х|ыздатшахайа,
Ари апш г|амта гвымха х|ызташвайа?
Айсра йых|нарбазгьи х|замыршвайа,
Х|гвквагьи араса йызбагъьахайа?

Амца йабылуа, амг|ва йыквыдзуа,
Адзыр г|азгвыгвста йагауа….
Зъараг|вуда  зцриква зчвыдзквауа,
Адгьыл г|ац|сыта йтап|лауа?!

Щта, зак|гьи х|заш|анамрысуайа,
Йыг|бауа акъомгьи х|замырхъвыцуайа?
Льажьа змам заджвы  йгвы  х|засуайа,
Йых|х|вауа х|ажва х|зазымхъвыцуайа?

Араса  х|заъайа,  х|ызрыцх|айа,
Х|ыгвла  дызхъымпшылуа гвашв зх|ыргылуайа?
Хъаг|адза , х|альальта х|ышвква зх|зымт|уайа,
Х|забамыртынчуайа, х|занымг|алуайа?

Ъанат|ак| х|ауызтын, х|тара х|ызтыц|уайа,
Нбжьаг|вгьи, ъах|ыльгьи зх|ымдырхуайа?
Арахв ахъаз х|ыла зк|ылц|уайа,
Х|ыдзхъа йч|выуа х|жьы  зйызх|ымхьуайа?

Цхъраг|ара зтахъу дызх|ымбауайа,
Х|хъа х|г|ахъшвалта бзирак| зх|ымчпауайа?
Йх|ымазлак|гьи х|псы знамхъауайа,
Йх|аупхьадзагьи рыц|а-рыц|а х|ызбыжк|уайа?

Араса х|заъайа, араса х|ызцайа,
Адуней х|хъазы йх|ч|выта йзыг|бауайа?
Ахрат зак|гьи шх/ыцг|ымгуш зг|ах|гвнымг|вуайа,
О, сы-Нчва тлап|а ! Араса х|ызцайа?

Шхай Катйа.